CELEX: 
Language: sk
Date: 2021-07-06 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení delegované nariadenie (EÚ) 2016/1237, pokiaľ ide o povinnosť vývoznej licencie na ryžu

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Delegovaným nariadením Komisie (EÚ) 2016/1237 sa okrem iného stanovuje povinnosť vývoznej licencie na „lúpanú (hnedú) ryžu“ a „polobielenú a bielenú ryžu, tiež hladenú alebo leštenú“. V súčasnosti je však možné vývoz účinne monitorovať iným spôsobom, napr. prostredníctvom systému dohľadu (GR TAXUD). Na základe žiadosti niektorých zainteresovaných strán a takisto členských štátov a v záujme zjednodušenia a zníženia administratívneho zaťaženia členských štátov a prevádzkovateľov by sa mala požiadavka na vývozné licencie na „lúpanú (hnedú) ryžu“ a „polobielenú a bielenú ryžu, tiež hladenú alebo leštenú“ zrušiť. Aj keď z tých istých dôvodov by sa mohli zrušiť aj dovozné licencie na ryžu, tieto treba zachovať, aby sa dodržali záväzky Únie, ktoré vyplývajú z dohôd s Thajskom [rozhodnutie Rady z 20. decembra 2005 o uzavretí Dohody vo forme výmeny listov medzi Európskym spoločenstvom a Thajskom podľa článku XXVIII GATT 1994 v súvislosti s úpravou koncesií týkajúcich sa ryže stanovených v zozname CXL ES pripojenom ku GATT 1994 (2005/953/ES), Ú. v. EÚ L 346, 29.12.2005, s. 24] a so Spojenými štátmi americkými [rozhodnutie Rady z 21. júna 2005 o uzavretí Dohody vo forme výmeny listov medzi Európskym spoločenstvom a Spojenými štátmi americkými, ktorá sa týka metódy výpočtu uplatnených ciel na lúpanú ryžu, ktorým sa menia a dopĺňajú rozhodnutia 2004/617/ES, 2004/618/ES a 2004/619/ES (2005/476/ES), Ú. v. EÚ L 170, 1.7.2005, s. 67] z roku 2005.
            
            
               2.KONZULTÁCIE PRED PRIJATÍM AKTU
            
            
               Tento delegovaný akt bol predložený a prerokovaný s odborníkmi na zasadnutiach (16. marca a 15. apríla 2021) expertnej skupiny GREX pre horizontálne otázky týkajúce sa SPP. Akt bol uverejnený na konzultáciu v rámci mechanizmu spätnej väzby, ktorá prebiehala od 9. apríla do 7. mája 2021. V rámci mechanizmu spätnej väzby bola prijatá jedna spätná väzba vo forme všeobecnej poznámky, ktorá sa netýkala aktu ako takého. Preto nebola potrebná žiadna zmena aktu.  
            
            
               3.PRÁVNE PRVKY DELEGOVANÉHO AKTU
            
            
               Týmto delegovaným aktom sa zrušuje povinnosť vývoznej licencie na „lúpanú (hnedú) ryžu“ a „polobielenú a bielenú ryžu, tiež hladenú alebo leštenú“. To sa dosiahne zmenou nariadenia (EÚ) 2016/1237. Paralelne sa prijíma vykonávacie nariadenie Komisie, ktorým sa mení príslušné vykonávacie nariadenie Komisie (EÚ) 2016/1239, pokiaľ ide o ustanovenia týkajúce sa výšky zábezpeky a období platnosti vývozných licencií na ryžu, ktoré sa majú týmto nariadením zrušiť.
            
            
                
            
            
               DELEGOVANÉ NARIADENIE KOMISIE (EÚ) …/…
            
            
               z 6. 7. 2021,
            
            
               ktorým sa mení delegované nariadenie (EÚ) 2016/1237, pokiaľ ide o povinnosť vývoznej licencie na ryžu
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007
                  1
               , a najmä na jeho článok 177,
            
            
               so zreteľom na nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008
                  2
               , a najmä na jeho článok 66 ods. 3 písm. c) a e),
            
            
               keďže:
            
            
               (1)Delegovaným nariadením Komisie (EÚ) 2016/1237
                  3
                sa dopĺňa nariadenie (EÚ) č. 1308/2013, pokiaľ ide o systém licencií na poľnohospodárske výrobky vrátane zoznamu výrobkov, v prípade ktorých sa vyžaduje predloženie dovoznej alebo vývoznej licencie.
            
            
               (2)V článku 2 ods. 2 písm. a) delegovaného nariadenia (EÚ) 2016/1237 v spojení s časťou II oddielom A prílohy k nemu sa stanovuje povinnosť vývoznej licencie na „lúpanú (hnedú) ryžu“ s číselným znakom KN 1006 20 a „polobielenú a bielenú ryžu, tiež hladenú alebo leštenú“ s číselným znakom KN 1006 30.
            
            
               (3)V súčasnosti je možné vývoz účinne monitorovať iným spôsobom. Z dôvodu zjednodušenia a zníženia administratívneho zaťaženia členských štátov a prevádzkovateľov by sa mala povinnosť predkladať vývozné licencie na lúpanú (hnedú) ryžu a polobielenú a bielenú ryžu, tiež hladenú alebo leštenú zrušiť.
            
         
         
            
               (4)V záujme jasnosti je vhodné stanoviť pravidlá týkajúce sa vydaných vývozných licencií na lúpanú (hnedú) ryžu a polobielenú a bielenú ryžu, tiež hladenú alebo leštenú, v prípade ktorých sa povinnosť vývoznej licencie týmto nariadením zrušuje a ktoré sú ku dňu nadobudnutia účinnosti tohto nariadenia stále platné.
            
            
               (5)Delegované nariadenie (EÚ) 2016/1237 by sa preto malo zodpovedajúcim spôsobom zmeniť,
            
            
               PRIJALA TOTO NARIADENIE:
            
            
               Článok 1
            
            
               Zmena delegovaného nariadenia (EÚ) 2016/1237
            
            
            
               V časti II prílohy k delegovanému nariadeniu (EÚ) 2016/1237 sa vypúšťa oddiel A.
            
            
               Článok 2
            
            
               Prechodné ustanovenia
            
            
               Na žiadosť oprávneného držiteľa sa zábezpeka zložená na licenciu na lúpanú (hnedú) ryžu a polobielenú a bielenú ryžu, tiež hladenú alebo leštenú uvoľní po splnení všetkých nasledujúcich podmienok: 
            
            
               a) platnosť licencie ku dňu nadobudnutia účinnosti tohto nariadenia neuplynula; 
            
            
               b) licencia sa ku dňu nadobudnutia účinnosti tohto nariadenia využila len čiastočne alebo sa nevyužila vôbec.
            
            
               Článok 3
            
            
               Nadobudnutie účinnosti
            
            
               Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 6. 7. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 347, 20.12.2013, s. 671. 
               
               
                  
                     (2)
                  
                        Ú. v. EÚ L 347, 20.12.2013, s. 549. 
               
               
                  
                     (3)
                  
                        Delegované nariadenie Komisie (EÚ) 2016/1237 z 18. mája 2016, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o pravidlá uplatňovania systému dovozných a vývozných licencií, a ktorým sa dopĺňa nariadenie Európskeho parlamentu a Rady (EÚ) č. 1306/2013, pokiaľ ide o pravidlá týkajúce sa uvoľnenia a prepadnutia zábezpeky zloženej pre takéto licencie, ktorým sa menia nariadenia Komisie (ES) č. 2535/2001, (ES) č. 1342/2003, (ES) č. 2336/2003, (ES) č. 951/2006, (ES) č. 341/2007 a (ES) č. 382/2008 a zrušujú nariadenia Komisie (ES) č. 2390/98, (ES) č. 1345/2005, (ES) č. 376/2008 a (ES) č. 507/2008 (Ú. v. EÚ L 206, 30.7.2016, s. 1).